RESOLUCIÓN do 24 de maio de 1995 pola que se convoca unha bolsa de biblioteconomía e documentación.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 03/07/1995

Conforme os fins atribuídos a este centro nos artigos 3.1º g) da Lei 10/1989, do 10 de xullo, 2.1º h) do Decreto 306/1990, do 24 de maio, e 5 do Decreto 336/1990, do 8 de xuño, faise pública a convocatoria de unha bolsa de biblioteconomía e documentación que se rexerá polas seguintes bases:
Primeira.-Obxecto.
O obxecto desta convocatoria é a adxudicación de unha bolsa de biblioteconomía e documentación para a execución de tarefas desa natureza na biblioteca da EGAP.
Segunda.-Dotación.
A dotación da bolsa consistirá na percepción de 145.000 pesetas mensuais como máximo, desde o día 1 de setembro ata o 31 de decembro de 1995, sen prexuízo de que sexa prorrogada por un período de doce meses, en función do aproveitamento do adxudicatario, das necesidades de asistencia e colaboración nas tarefas encomendadas, e das disponibilidades orzamentarias.
Terceira.-Requisitos.
-Ser cidadán español, con veciñanza en Galicia.
-Ter titulación universitaria superior.
Cuarto.-Solicitudes e prazo de presentación.
1. As solicitudes, segundo o modelo que figura ó final desta convocatoria, enviaranse á EGAP, polígono das Fontiñas, rúa de Madrid, 2-4, 15703 Santiago de Compostela, conforme ós requisitos establecidos no artigo 38 da Lei 30/1992, do 26 de novembro, xunto coa seguinte documentación:
-Fotocopia do DNI ou pasaporte.
-Certificación académica, con detalle das cualificacións obtidas na carreira.
-Declaración expresa de non ter contraída ningunha débeda coa Xunta de Galicia.
-Currículum vitae.
-Memoria descritiva das tarefas dun bolseiro na biblioteca nun centro de formación de funcionarios públicos.
-Documentos que acrediten os coñecementos de galego e doutros idiomas, de informática (nivel usuario), especialidade en biblioteconomía e documentación e experiencia no manexo do programa de xestión bibliotecaria ABSYS.
Os documentos deberán ser orixinais ou copias cotexadas con eles.
2. O prazo de presentación de instancias é de 20 días naturais, contados desde o seguinte ó da publicación desta convocatoria no Diario Oficial de Galicia.
Quinta.-Selección.
Estará a cargo dun tribunal presidido polo secretario xeral da EGAP, do que formarán parte, como vocal, o xefe de estudios da EGAP e, como secretario, o xefe do Servicio de Estudios, Investigación e Publicacións.
O tribunal estudiará, avaliará e relacionará por orde de puntuación os expedientes dos solicitantes admitidos, formados polas solicitudes e documentación xustificativa.
O correspondente tribunal está clasificado na categoría primeira, segundo o artigo 26 do Decreto 299/1990, do 24 de maio.
Na hipótese de que a persoa renuciase á bolsa, a súa adxudicación recaería automaticamente na que lle siga en puntuación, e así sucesivamente.
Sexta.-Obrigas do bolseiro.
1. Acepta-la bolsa e incorporarse ás tarefas asignadas dentro dos dez días seguintes ó da notificación do outorgamento. De non facelo así, sen causa abonda a xuízo do director, a EGAP poderá chama-lo seguinte ou seguintes candidatos por orde de puntuación, da relación formada para este efecto polo tribunal.
2. Permanecer asiduamente en horario lectivo, de luns a venres, en sesións de mañá e de tarde, nas instalacións que para estudio e investigación ten habilitadas a EGAP; horario que determinará o xefe do Servicio de Estudios, Investigación e Publicacións.
3. Atende-las instruccións que dicte o xefe do Servicio de Estudios, Investigación e Publicacións.
4. Presta-la súa colaboración en cantas actividades garden conexión co estudio obxecto desta convocatoria e que contribúan á realización do fin perseguido por ela.
5. Cubri-los informes ou partes de actividade que se lle requiran.
Sétima.-Dereitos do bolseiro.
1. A perceción mensual na súa conta corrente, do líquido que resulte de aplicarlle á mensualidade íntegra de 145.000 ptas. a retención fiscal que proceda.
2. O adxudicatario adquire exclusivamente a condición de bolseiro, coas obrigas e dereitos propios dela, conforme a estas bases, sen ningún outro vínculo laboral ou administrativo.
Santiago de Compostela, 24 de maio de 1995.
Xaime Rodríguez-Arana Muñoz
Director da Escola Galega de Administración Pública
4417